Chili milliy bog‘idagi muzlikda 46 ta dinozavr qoldiqlari topildi

Chilida muzliklar orasida dinozavr murdalaridan iborat yirik mozor topildi. Bu haqda Tabiat tarixi milliy muzeyi olimi Kristian Salasar ma’lum qildi, deya xabar berdi “ITAR-TASS”.

Topilma mamlakat janubidagi “Torres-del-Payne” milliy bog‘i hududida aniqlandi. U yerda 46 nusxadagi ixtiozavrlar topilgan bo‘lib, ularning qoldiqlari bizgacha yaxshi saqlangan. “Ulardan biri ikkita embrionga ega, bu esa topilmalarning deyarli noyob ekanidan dalolat beradi”, — dedi Salasar.
Bundan tashqari, ushbu ixtiozavrlar mozori bugungacha ma’lum bo‘lganlari orasida eng kattalaridan biriligi ta’kidlandi.
Shuningdek, olimlar yirtqichlarning tarixgacha bo‘lgan turlariga tegishli qoldiqlarni ham topishdi.
Ixtiozavrlar — dinozavrlar davridagi eng yirik dengiz sudralib yuruvchilari. Ular bundan taxminan 99 million yil avval qirilib ketgan.